b"\n_START_ARTICLE_\nKim Deal\n_START_SECTION_\nOppvekst\n_START_PARAGRAPH_\nKim Deal ble f\xc3\xb8dt i Dayton, Ohio i 1961, og ble sammen med sin tvillings\xc3\xb8ster Kelley tidlig introdusert for musikk. De to h\xc3\xb8rte p\xc3\xa5 hardrockband som Led Zeppelin og AC/DC og startet ogs\xc3\xa5 et folkrock-band kalt The Breeders. Kim Deal var cheerleader p\xc3\xa5 highschool og var if\xc3\xb8lge s\xc3\xb8steren en popul\xc3\xa6r jente som drev med sport og hadde gode karakterer. Deal-s\xc3\xb8strene kj\xc3\xb8pte b\xc3\xa5de miksebord, mikrofoner, h\xc3\xb8ytalere og forsterkere allerede i ten\xc3\xa5rene, og Kimberly begynte \xc3\xa5 skrive sanger. Hun har senere forklart at hun syntes det var enklere \xc3\xa5 skrive egne sanger enn \xc3\xa5 gj\xc3\xb8re coverversjoner.   _NEWLINE_Etter highschool gikk Kim p\xc3\xa5 college p\xc3\xa5 syv forskjellige steder, men hun fullf\xc3\xb8rte ikke noen av dem. Hun fikk etter hvert jobb i et laboratorium p\xc3\xa5 et sykehus, f\xc3\xb8r hun giftet seg med John Murphy i 1985.\n_START_SECTION_\nPixies\n_START_PARAGRAPH_\nKim Deal ble backingvokalist og bassist i Pixies i januar 1986, etter \xc3\xa5 ha svart p\xc3\xa5 en annonse i en Boston-avis. Hun var den eneste personen som svarte p\xc3\xa5 annonsen, og m\xc3\xb8tte p\xc3\xa5 audition uten \xc3\xa5 en gang ha spilt bassgitar f\xc3\xb8r. Hun fikk l\xc3\xa5ne 50 dollar av bandets frontmann, rytmegitarist og vokalist, Charles Thompson, slik at hun kunne dra og hente Kelleys bassgitar hjemme i Dayton. Hun fikk plassen i bandet og sammen med David Lovering p\xc3\xa5 trommer og Joey Santiago p\xc3\xa5 gitar, i tillegg til Charles Thompson, stiftet hun indierockbandet Pixies. Kim Deal tok scenenavnet 'Mrs. John Murphy' som en sp\xc3\xb8k, etter at Charles Thompson valgte \xc3\xa5 kalle seg 'Black Francis'. _NEWLINE_Etter en treg start, ble Pixies etter hvert et undergrunnsfenomen p\xc3\xa5 klubber i Boston-omr\xc3\xa5det. De ga ut sitt f\xc3\xb8rste ordentlige album i 1988, som hadde tittelen Surfer Rosa. Kim Deal bidro med l\xc3\xa5ta 'Gigantic', men sang ogs\xc3\xa5 backingvokal p\xc3\xa5 flere andre sanger. Det relativt kjente albumet Doolittle ble gitt ut \xc3\xa5ret etter, men p\xc3\xa5 denne tiden hadde det begynt \xc3\xa5 oppst\xc3\xa5 spenninger mellom Kim Deal og Charles Thompson. Black Francis nektet Kim Deal \xc3\xa5 skrive flere l\xc3\xa5ter for bandet, angivelig p\xc3\xa5 grunn av Deals \xc3\xb8kende popularitet blant publikum. Krangelen toppet seg da Thompson kastet en gitar p\xc3\xa5 Kim Deal. Gitaristen i Pixies, Joey Santiago, har senere fortalt hvordan Kim Deal egentlig skulle bli kastet ut av bandet etter at hun nektet \xc3\xa5 spille p\xc3\xa5 en konsert i Tyskland. Hun b\xc3\xb8yde av for presset, men Deal og Thompson sluttet \xc3\xa5 snakke sammen etter den turneen. _NEWLINE_Pixies ga ut albumene Bossanova i 1990 og Trompe le Monde i 1991, men uten l\xc3\xa5ter skrevet av Kim Deal. Bandet ble senere oppl\xc3\xb8st av Charles Thompson, som annonserte dette uten \xc3\xa5 varsle de andre bandmedlemmene.\n_START_SECTION_\nThe Breeders\n_START_PARAGRAPH_\nKim Deal f\xc3\xb8lte seg satt p\xc3\xa5 sidelinjen i Pixies allerede i 1988, og startet opp The Breeders som et sideprosjekt sammen med Tanya Donelly fra Throwing Muses og Carrie Bradley. Navnet tok de fra folkrock-bandet Kim og Kelley dannet i ten\xc3\xa5rene. Kimberly Deal spilte inn en demo med The Breeders og sendte innholdet til plateselskapet 4AD. De fikk umiddelbart platekontrakt og ga ut albumet Pod i 1990, samme \xc3\xa5ret som Bossanova fra Pixies ble lagt ut for salg. 'Pod' fikk en god mottakelse og ble lovprist av Kurt Cobain fra Nirvana, som ogs\xc3\xa5 sa at han skulle \xc3\xb8nske Kim Deal fikk skrive flere l\xc3\xa5ter for Pixies. _NEWLINE_Kims tvillings\xc3\xb8ster, Kelley, ble senere med i The Breeders som gitarist. De ga sammen ut albumet Last Splash, som ble en langt st\xc3\xb8rre salgssuksess en forgjengeren. Hele bandet ble lagt p\xc3\xa5 is da Kelley Deal begynte p\xc3\xa5 rehabilitering p\xc3\xa5 grunn av sitt heroinmisbruk, men de kom tilbake med Title TK i 2002 og Mountain Battles i 2008. The Breeders ble en st\xc3\xb8rre kommersiell suksess enn Pixies, og fikk blant annet en MTV-hit i l\xc3\xa5ta 'Cannonball'.\n_START_SECTION_\nThe Amps\n_START_PARAGRAPH_\nI tiden mellom 'Last Splash' og 'Title TK' startet Kim Deal opp bandet The Amps. Bandet spilte noen f\xc3\xa5 konserter f\xc3\xb8r de ga ut albumet Pacer i oktober 1995. Albumet ble sv\xc3\xa6rt godt mottatt av kritikerne, men ble en aldri en kommersiell suksess. Noen av de mest kjente l\xc3\xa5tene fra bandet er 'Pacer' og 'Tipp City'. Siden 'The Amps' egentlig skulle v\xc3\xa6re Kim Deals soloprosjekt, s\xc3\xa5 l\xc3\xa6rte hun \xc3\xa5 spille trommer i denne perioden.\n_START_SECTION_\nPixies blir samlet igjen\n_START_PARAGRAPH_\nTil alles gledelige overraskelse ble Pixies samlet igjen i 2004, etter \xc3\xa5 ha v\xc3\xa6rt oppl\xc3\xb8st siden starten av 90-tallet. Alle de fire originale medlemmene ble samlet igjen, selv om flere av dem slet privat. Kim Deal misbrukte lenge alkohol og krevde derfor at det ikke skulle v\xc3\xa6re alkohol i n\xc3\xa6rheten av scenen og garderoben, og trommisen, David Lovering, slet med pillemisbruk. Pixies turnerte i Nord-Amerika og dro ogs\xc3\xa5 over Atlanterhavet til blant annet Frankrike og England. De bes\xc3\xb8kte ogs\xc3\xa5 Kristiansand i Norge i 2004. Bandet spilte inn en ny l\xc3\xa5t kalt 'Bam Thwok' som ble skrevet av Kim Deal alene. Dette har i ettertid blitt oppfattet som en forsonende gest fra Charles Thompsons side. _NEWLINE_Pixies fortsatte \xc3\xa5 turnere i \xc3\xa5rene som fulgte og n\xc3\xb8t st\xc3\xb8rre suksess enn i deres glansdager. Kim Deal forlot Pixies i 2013.\n_START_SECTION_\nTributtsanger\n_START_PARAGRAPH_\nDandy Warhols' spilte inn en sang kalt 'Cool As Kim Deal', som de hadde med p\xc3\xa5 albumet \xe2\x80\xa6The Dandy Warhols Come Down fra 1997. _NEWLINE_Rockebandet The Pillows fra Japan har spilt inn en sang kalt 'Kim Deal', som er med p\xc3\xa5 albumet HAPPY BIVOUAC fra 1999._NEWLINE_Boston-bandet Francine spilte inn en sang kalt 'Pop Warner' som de publiserte p\xc3\xa5 plata Forty on a Fall Day fra 2000. L\xc3\xa5ta inneholder referanser fra Deals arbeid med 'The Amps'.  _NEWLINE_Bandet The Flaming Lips har spilt inn en sang kalt 'Kim's Watermelon Gun'."